Ir-residenti ta’ Ħal Safi, li qabel kienu jinqdew mill-Kunsill Lokali taż-Żejtun, issa se jibdew jiġu offruti s-servizz ta’ customer care għas-sigurtà soċjali mil-lokalità tagħhom stess. Waqt it-tnedija ta’ dan is-servizz, l-Ministru għall-Familja u Solidarjetà Soċjali, Marie-Louise Coleiro Preca sostniet li jrid ikun il-Gvern li jersqu viċin iċ-ċittadin u ċ-ċittadin m’għandux jitħabat biex jikseb informazzjoni li għandu dritt għaliha. Is-servizz ikopri kwalunkwe benefiċċju tas-sigurtà soċjali, applikazzjoni jew tiġdid tal-karta r-roża, sottomissjoni ta’ ċertifikati tal-mard, rapport ta’ tibdil ta’ ċirkostanzi u jistgħu jsiru talbiet għall-informazzjoni dwar sigurtà soċjali. Is-servizz se jibda jingħata kull ħmistax-il ġurnata bejn it-08,00 a.m. u nofsinhar. Dan it-tip ta’ servizz diġà qed jingħata fil-lokalitajiet tal-Mellieħa, il-Gudja, ix-Xagħra u Ta’ Sannat u għaddejjin diskussjonijiet kif dan is-servizz jibda jingħata wkoll f’diversi lokalitajiet oħra.